钦定古今图书集成/历象汇编/岁功典/第037卷 > 《遵生八笺》 > 三日事宜
## 钦定古今图书集成/历象汇编/岁功典/第037卷 > 《遵生八笺》 > 三日事宜

《千金月令》曰：“三日采艾为人，以挂户上，备一岁之灸。”
《四时纂要》曰：“三月三日，取桃花片收之。至七月七日，
取乌鸡血和，涂面及身，光白如玉。”

《岁时记》曰：“上巳日取黍面和菜作羹，以压时炁。”
《月令图经》：“上巳日可采艾并蔓菁花，以疗黄病。”
《琐碎录》曰：“三月三日取荠菜花铺灶上及坐卧处，可
辟虫蚁。”

又曰：“是日取苦楝花，无花即叶于卧席下，可辟蚤虱。
是月初三日，或戊辰日，收荠菜花、桐花、芥菜，藏毛羽
衣服内，不蛀。”

《济世仁术》曰：“三月三日鸡鸣时，以隔宿炊冷汤洗浇
瓶口及锅灶饭箩一应厨物，则无百虫游走为害。
三月三日采夏枯草煎汁熬膏，每日热酒调吃三服。
治远年损伤，手足瘀血，遇天阴作痛，七日可痊。更治
产妇诸血病证。”

三月三日取羊齿烧灰，治小儿羊痫寒热。

《云笈七签》曰：“三月上巳，宜往水边饮酒燕乐，以辟不
祥，修禊事也。”

《万花谷》曰：“初三日取枸杞煎汤沐浴，令人光泽不老。”
《法天生意》曰：“三月三日采桃花浸酒饮之，除百病，益
颜色。”

《灵宝经》曰：“是月三日，修荡邪斋。”

《荆楚记》曰：“三月三日，四民踏百草，时有𩰚百草”之戏，
亦祖此耳。